ሳዑዲ ዓረቢያ ሰነድ አልባዎችን ለማስወጣት ያስቀመጠችው ጊዜ ገደብ ቀናት ሲቀሩት ከኢትዮጵያ ጋር አዲስ ስምምነት ፈረመች
የሳዑዲ ዓረቢያ መንግሥት ኢትዮጵያውያንን ጨምሮ ከተለያዩ አገሮች በሕገወጥ መንገድ በመግባት የመኖሪያ ፈቃድ የሌላቸውን እስከ ሰኔ መጨረሻ ድረስ በሰላማዊ መንገድ ወደ አገራቸው እንዲመለሱ ያስቀመጠችው ቀነ ገደብ ቀናት ሲቀሩት፣ ከኢትዮጵያ መንግሥት ጋር አዲስ የሠራተኛ ሥምሪት ስምምነት ተፈራረመ፡፡ጠቅላይ ሚኒስትር ኃይለ ማርያም ደሳለኝ ከጥቅምት 14 ቀን 2006 ዓ.ም. ጀምሮ ወደተለያዩ ዓረብ አገሮች የሚደረገው የሠራተኛ ሥምሪት ከታገደ በኋላ፣ ላለፉት ሦስት ዓመታት ከሳዑዲ ዓረቢያ መንግሥት ጋር የሁለትዮሽ ድርድር ሲያደርጉ መቆየታቸው ተጠቁሟል፡፡የሁለቱ አገሮች መንግሥታት ባደረጉት የጋራ ውይይት ስምምነት ላይ በመድረሳቸው፣ የሠራተኛና ማኅበራዊ ጉዳይ ሚኒስትሩ አቶ አብዱልፈታህ አብዱላሂ ግንቦት 16 ቀን 2009 ዓ.ም. ወደ ሳዑዲ ዓረቢያ ጅዳ አቅንተዋል፡፡ ከሳዑዲ አቻቸው ሚስተር ዓሊ ቢን ናስር አልጋህፊስ ጋር የሠራተኛ ሥምሪት ስምምነትም ተፈራርመዋል፡፡ሁለቱ አገሮች ባደረጉት ስምምነት መሠረት፣ ወደ ሳዑዲ ዓረቢያ ሄደው መሥራት የሚፈልጉ ሠራተኞች፣ በሁለቱ አገሮች ፈቃድ በተሰጣቸው የሥራ ሥምሪት ኤጀንሲዎች አማካይነት በሚፈጸም ውል መሠረት፣ በሕጋዊ መንገድ በመሄድ መሥራት እንደሚችሉ ተገልጿል፡፡ በስምምነቱ መሠረት ኢትዮጵያዊያን ሠራተኞች በአሠሪዎቻቸው በደል ቢደርስባቸው፣ መብታቸውን በሕግ ማስከበር ይችላሉ፡፡ከሦስት ዓመታት በፊት በሳዑዲ ዓረቢያ በሕገወጥ መንገድ በገቡ ኢትዮጵያውያን ሠራተኞች ላይ በደረሰው የሞት፣ የአካል ጉዳትና እንግልት ምክንያት የኢትዮጵያ መንግሥት ዕግድ መጣሉ ይታወሳል፡፡ የውጭ አገር ሥራ ሥምሪት አዋጅ ቁጥር 632/2001 የዜጎችን መብትና ጥቅም የማያስከብር መሆኑን መንግሥት በመገንዘቡ፣ በአዋጅ ቁጥር 932/2008 ቀይሯል፡፡ ሕጉ ሲወጣ ከመዘግየቱም በተጨማሪ፣ በነጋሪት ጋዜጣ ፀድቆ ከወጣበት የካቲት 11 ቀን 2008 ዓ.ም. ጀምሮ ለአንድ ዓመት ተፈጻሚ አልሆነም፡፡ ምክንያቱ ደግሞ በዜጎች ላይ ምንም ዓይነት በደልና ጥቃት እንዳይደርስና ለሌሎች አገሮች የሚከፈለው የሠራተኛ ደመወዝ ለኢትዮጵያውያንም እንዲከፈል ለማድረግ፣ ከፍተኛ ድርድርና ምክክር ሲደረግ ስለነበር መሆኑን የሚኒስቴሩየሥራ ኃላፊዎች ገልጸዋል፡፡ቀደም ባለው ስምምነት ከፈጸሙት ኳታር፣ ኩዌትና ጆርዳን ቀጥሎ በአራተኛ ደረጃ ስምምነት ላይ የተደረሰው ከሳዑዲ ዓረቢያ ጋር እንደሆነ፣ ከዚህ በኋላ ማንኛውም ሠራተኛ ሕጋዊ ውል በመፈጸም መጓዝ እንደሚችልና በቅርቡም ሥራው እንደሚጀመር ተጠቁሟል፡፡መንግሥት ለዜጎች ደኅንነት ሲል ወደ ዓረብ አገሮች የሚደረገውን ጉዞ የከለከለ ቢሆንም፣ በቀን ከ500 የሚበልጡ ኢትዮጵያውያን በሕገወጥ መንገድ ድንበር በመሻገርና በአውሮፕላን እየሄዱ መሆኑን እየተገለጸ ነው፡፡ በመሆኑም ዘግይቶም ቢሆን ከአገሮቹ ጋር ስምምነት መፈጸሙ ለዜጎች ደኅንነት አስፈላጊ በመሆኑ፣ ጅምሩ ጥሩ መሆኑንም አንዳንድ የኤጀንሲ ባለቤቶች ለሪፖርተር ገልጸዋል፡፡አዲስ የወጣው የውጭ አገር ሥራ ሥምሪት አዋጅ ሁለት ምዕራፍ ሲኖረው፣ የወንጀል ተጠያቂነትን በሚመለከት የፌዴራል ጠቅላይ ዓቃቤ ሕግን የሚመለከት ሲሆን፣ የዜጎችን መብትና ደኅንነት የሚመለከተው ደግሞ በሠራተኛና ማኅበራዊ ጉዳይ ሚኒስቴር የሚፈጸም መሆኑም ታውቋል፡፡ አዋጁን ለማስፈጸም ብቃት ያለውና ሊሠራ የሚችል ኃላፊ እንደሚያስፈልጋቸው ሚኒስትሩ አቶ አብዱልፈታህ አብዱላሂ በመግለጻቸው፣ የመከላከያ ሚኒስትር ዴኤታ የነበሩት አቶ ብርሃኑ አበራ የውጭ ሥራ ሥምሪት አገልግሎት ጄኔራል ዳይሬክተር ሆነው በጠቅላይ ሚኒስትር ኃይለ ማርያም እንዲሾሙ አድርገዋል፡፡ በመሆኑም አዋጁን ለማስፈጸም ደንብና መመርያ በመውጣቱ ሥራው በቅርቡ እንደሚጀመር ተገልጿል፡፡በሌላ በኩል ወደ ሳዑዲ ዓረቢያ ከተጓዘው ልዑካን ቡድን ጋር አብረው የተጓዙት የውጭ ጉዳይ ሚኒስትሩ ዶ/ር ወርቅነህ ገበየሁ ናቸው፡፡ ዶ/ር ወርቅነህ ከሳዑዲ ዓረቢያ የውጭ ጉዳይ ሚኒስትር ሚስተር አደል አል ጁበር ጋር በሕገወጥ መንገድ ሳዑዲ ዓረቢያ ስለሚኖሩ ኢትዮጵያውያን ሪያድ ውስጥ መክረዋል፡፡የሳዑዲ መንግሥት ያወጣውን ‹‹ወደ አገራችሁ ተመለሱ›› የምሕረት የጊዜ ገደብን በሚመለከት ባደረጉት ውይይት፣ ኢትዮጵያውያን ያፈሩትን ንብረት ይዘው እንዲወጡ እየጣሩ መሆኑን ገልጸዋል፡፡ የሳዑዲ ዓረቢያ መንግሥትም የበኩሉን ጥረት እንዲያደርግ ጠይቀዋል፡፡ ሳዑዲ ዓረቢያም የሚቻላትን ሁሉ እንደምታደርግም አቻቸው ቃል መግባታቸውን ዶ/ር ወርቅነህ በፌስቡክ አድራሻቸው ይፋ አድርገዋል፡፡ በአሁኑ ጊዜ በመቶ ሺሕዎች ከሚቆጠሩ ሰነድ አልባ ኢትዮጵያውያን ውስጥ 30 ሺሕ ያህል ለመመለስ መመዝገባቸው ታውቋል፡፡ የምሕረት አዋጁ ካበቃ ግን ያፈሩትን ሀብትና ንብረት ይዘው እንደማይወጡ በመግለጽ፣ መንግሥት ዜጎች በአስቸኳይ የምሕረት አዋጁን እንዲጠቀሙ እየወተወተ ነው፡፡ 